KIRJALLINEN KYSYMYS E-2159/99 esittäjä(t): Cristiana Muscardini (UEN) komissiolle. Alkuperäistuotteiden sekä laatutuotteiden suojeleminen.



Virallinen lehti nro 219 E , 01/08/2000 s. 0105 - 0106



KIRJALLINEN KYSYMYS E-2159/99 esittäjä(t): Cristiana Muscardini (UEN) komissiolle (24. marraskuuta 1999) Aihe: Alkuperäistuotteiden sekä laatutuotteiden suojeleminen Yhä useammin teollisuusjärjestöt ja tuottajien omat laadunvalvontayksiköt vastustavat komission todellisia tai luuloteltuja ehdotuksia, joilla halutaan kieltää valmistamasta perinteisiä tuotteita, kuten italialaista mozzarellaa tai muita perinteikkäitä juustoja, joita on valmistettu vuosisatoja tietyillä maanviljelys- tai maidontuotantoalueilla. Näyttää siltä, että sama ilmiö koskee myös joitakin Ranskan alueita, ja asianosaisten maanviljelijöiden reaktiot ovat ymmärrettäviä. 1. Voiko komissio vahvistaa, että tällaisia vaatimuksia on esitetty? 2. Mikäli näin on, minkälaiset juustot tulevat katoamaan? Voisiko komissio laatia niistä listan, joka on jaoteltu maittain? 3. Ymmärtääkö komissio, minkälaisia yhteiskunnallisia ja taloudellisia vahinkoja tuotantoalueille koituisi, jos kokonaiset markkinalohkot, jotka edustavat monien sukupolvien kulttuuria ja kokonaisten laaksojen ja alueiden antropologisia piirteitä, hävitettäisiin? 4. Onko komissio tietoinen, että kohtelemalla kaltoin näitä tuotteita, jotka usein luonnehtivat kokonaisia alueita, se tuhoaa järjettömästi pieniä yrityksiä teollisen tuotannon ja laajamittaiseen jakeluun pystyvien yritysten hyväksi? 5. Ymmärtääkö komissio, että tällainen toiminta luo osaltaan kansalaisille Euroopan inhimilliset kasvot, tai pikemminkin antaa Euroopan unionista teknokraattisen, kylmän, tavallisten kansalaisten ajatusmaailmasta etäisen ja perinteitä tuhoavan, siis epäinhimillisen, kuvan? David Byrnen komission puolesta antama vastaus (5. tammikuuta 2000) Komissio ei ole tietoinen arvoisan parlamentin jäsenen esittämistä väittämistä. Komissio ei ole koskaan tehnyt ehdotuksia, joiden tarkoituksena olisi ollut kieltää perinteisten juustojen valmistus. Ainoana tarkoituksena on ollut maidon ja maitotuotteiden hygieniavaatimuksia koskevan lainsäädännön tarkistaminen ja erityisesti maitoon ja maitotuotteisiin sovellettavien mikrobiologisten vaatimusten ajan tasalle saattaminen. Tiedekomitean 23. syyskuuta 1999 annetussa kansanterveyteen liittyviä eläinlääkinnällisiä toimenpiteitä koskevassa lausunnossa tehtiin tiivistelmä alaa koskevista tieteellisistä tiedoista kansainvälisellä tasolla. Toimivaltainen tiedekomitea kehotti laatimaan erityiset mikrobiologiset vaatimukset maitotuotteita varten, ja sen seurauksena annettavaa lausuntoa voidaan käyttää uudistetun lainsäädännön kehittämiseen. Komissio pitää erittäin tärkeänä elintarvikkeiden turvallisuutta samoin kuin niiden gastronomista ja ravitsemuksellista laatua. Komission puheenjohtaja on lisäksi ilmoittanut parlamentille pitävänsä alaa ensisijaisen tärkeänä ja olevansa tietoinen alaan vahvasti liittyvästä kulttuurillisesta ja yhteiskunnallisesta symboliikasta. Lisäksi on huomautettava, että komissio on vuodesta 1992 sitoutunut tukemaan maatalouselintarvikkeiden laatupolitiikkaa säilyttääkseen erityisesti perinteisen tuotannon ja eri alueille tyypilliset tuotteet. Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14. heinäkuuta 1992 annetun neuvoston asetuksen (ETY) N:o 2081/92(1) täytäntöönpanon yhteydessä komissio on täydentänyt luetteloa rekisteröidyistä nimityksistä, joiden määrä on nyt 526. Sekä asianomaisten jäsenvaltioiden sekä tuotantotyypin osalta uudet rekisteröinnit vahvistavat sitä, että kiinnostus tiettyä maantieteellistä alkuperää olevien tyypillisten tuotteiden suojeluun on lisääntymässä. (1) EYVL L 208, 24.7.1992.